
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
[bookmark: restart]1.	отбелязва, че Сметната палата („Палатата“) е одитирала разходни области, включващи различни политики, свързани с миграцията и управлението на границите (функция 4) и сигурността и отбраната (функция 5); 
2.	отбелязва, че за одитираните разходни области, свързани с миграцията и управлението на границите, политиките за сигурност и отбраната, Палатата е проверила извадка от 23 операции по функции 4 и 5 от МФР; отбелязва обяснението на Палатата, че обхватът на одита не е бил предназначен да бъде представителен за тези функции, но въпреки това е допринесъл за изготвянето на декларацията за достоверност; повтаря призива на Парламента одитът да се извършва по начин, който да позволява изчисляване на вероятния процент грешки;
3.	отбелязва със загриженост, че 11 от 23-те операции, проверени от Палатата, съдържат количествено измерими грешки с финансово отражение върху сумите, начислени за сметка на бюджета на Съюза; подчертава, че подобни случаи могат да имат отрицателно въздействие върху репутацията; 
4.	отбелязва, че през 2022 г. държавите членки са ускорили изпълнението на националните си програми; изразява загриженост, че значителни суми все още не са изплатени както за фонд „Убежище, миграция и интеграция“ (ФУМИ) (26%), така и за фонд „Вътрешна сигурност“ (ФВС) (33%), като същевременно отчита, че финансирането за периода 2014 – 2020 г. трябва да бъде изразходвано до юни 2024 г.;  настоятелно призовава Комисията да увеличи усилията си за подпомагане на държавите членки при ефективното изпълнение на съответните им национални програми;
5.	отбелязва, че Комисията не е използвала напълно прерогативите си като пазител на Договорите, за да гарантира приемането на Румъния и България в Шенген, въпреки че и двете държави отговарят на всички условия за пълноправно членство в Шенгенското пространство от 2011 г.;
6.	изразява съжаление във връзка с практиката Комисията да предоставя на Парламента често твърде ограничен обем информация относно прилагането на законодателството на ЕС; призовава Комисията да бъде по-проактивна при публикуването на такива статистически данни, за да докаже, че политиките са необходими и пропорционални за постигането на тяхната цел;
7.	отбелязва бързата реакция на ГД „Миграция и вътрешни работи“ след руската агресия, особено навременното изготвяне на решение относно първото задействане на Директивата за временната закрила; 
8.	отбелязва, че броят на пристигащите без документи по външните граници продължава да нараства в сравнение с предходната година; отбелязва действията на ГД „Миграция и вътрешни работи“ от една страна за създаване партньорства срещу мрежите за трафик на хора, в подкрепа на държавите членки при извършването на премествания и други механизми за прехвърляне, както и за подобряването на бързите и ефикасни процедури за предоставяне на убежище и връщане, като тези, свързани с визовата политика на ЕС и двустранното сътрудничество, а от друга за насърчаване на политиките за интеграция на законно пребиваващите граждани на държави извън ЕС; призовава Комисията да продължи да работи за стратегия за по-ефективни връщания в пълно съответствие с Хартата на основните права и правата на човека на пристигащите в ЕС; освен това призовава Комисията да продължи да разширява външното си сътрудничество в областта на миграцията и убежището при надлежно спазване на член 218 от ДФЕС, както и да насърчава политиките за интеграция на законно пребиваващи граждани на държави извън ЕС, с подкрепата на ФУМИ;
9.	настоятелно призовава Комисията да увеличи прозрачността и отчетността на планирането и изпълнението на финансирането от областта на вътрешните работи в трети държави, както и на финансирането по ИССРМС, като това в държави като Тунис и Либия; призовава Комисията да изготви публично достъпен преглед на всички свързани с миграцията разходи в трети държави, и настоятелно призовава за предварителни оценки на въздействието върху правата на човека на разходите, свързани с миграцията, в трети държави, и да сподели тези оценки с Парламента;
10.	отчита продължаващата подкрепа на ГД „Правосъдие и потребители“ за политиката на Комисията за отстояване на принципите на правовата държава в Съюза, и по-специално годишното издание на Информационното табло в областта на правосъдието и третия годишен доклад за върховенството на закона, който за първи път съдържа препоръки към държавите членки; насърчава Комисията да следи отблизо ефективните последващи действия във връзка с препоръките, отправени към съответните държави членки, и да предприема действия, в случай че на национално равнище не бъдат приети подходящи мерки за справяне със съществуващите проблеми;
11.	отбелязва със загриженост специалния доклад на Европейския омбудсман относно времето, необходимо на Комисията за разглеждане на искания за публичен достъп до документи, в който се посочва, че в 85% от случаите Комисията не разглежда потвърдителните заявления в рамките на законоустановените срокове; призовава Комисията спешно да реши този проблем и да спазва Регламент (ЕО) № 1049/2001 относно публичния достъп до документи, което е ключова предпоставка за прозрачност и обществено доверие в Комисията; припомня, че през 2022 г. омбудсманът настоятелно призова Комисията да третира по-последователно исканията за достъп до документи, свързани със средства на ЕС за възстановяване, и да обяснява по-добре мотивите си, ако реши да не предоставя исканата информация[footnoteRef:1], и че омбудсманът е започнал проверка относно отказа на Комисията да предостави публичен достъп до документи, свързани с предложението ѝ за регламент относно европейското пространство на здравни данни[footnoteRef:2]; [1:  https://www.ombudsman.europa.eu/bg/news-document/bg/163567.]  [2:  https://www.ombudsman.europa.eu/bg/case/bg/62762.] 

12.	изразява дълбоко съжаление относно непредприемането от страна на Комисията на правоприлагащи мерки и последващи законодателни действия във връзка с препоръките на Парламента, включително във връзка с препоръката от 15 юни 2023 г. до Съвета и Комисията след разследването на предполагаеми нарушения и лошо администриране при прилагането на правото на Съюза във връзка с използването на Pegasus и еквивалентен шпионски софтуер за наблюдение; призовава Комисията да зачита принципа на лоялно сътрудничество между институциите на Съюза и да спазва задълженията, определени в Рамковото споразумение и Междуинституционалното споразумение за по-добро законотворчество;
13.	изразява силна загриженост относно разкритията за конфликти на интереси, засягащи високопоставени служители на Комисията, и използването на рекламна кампания в Х, свързана с Регламента относно борбата със сексуалното насилие над деца; призовава Комисията да публикува всички документи, поискани от Парламента, и да предостави пълна прозрачност по този случай;

